നിയമലംഘനത്തിന് വഴിവെയ്ക്കുന്നു: ഇ ബുള്ജെറ്റ് വീഡിയോകള് ഫ്രീസ് ചെയ്യാന് യൂട്യൂബിനോട് നിര്ദ്ദേശിച്ച് പോലീസ് കണ്ണൂര്: ആര്ടി ഓഫീസില് അതിക്രമം കാണിച്ചതിന് അറസ്റ്റിലായ ഇ ബുള്ജെറ്റ് സഹോദരങ്ങള് അപ്ലോഡ് ചെയ്ത മുഴുവന് വീഡിയോകളും പരിശോധിക്കുമെന്ന് പോലീസ്. ഇവരുടെ അക്കൗണ്ടിലുള്ള ചില വീഡിയോകള് തത്കാലം ഫ്രീസ് ചെയ്യാന് സിറ്റി പോലീസ് യൂട്യൂബിനോട് ആവശ്യപ്പെട്ടു. ഇവരുടെ വാഹനത്തിന്റെ രജിസ്ട്രേഷന് റദ്ദാക്കുന്നതിനായി നോട്ടീസ് നല്കുമെന്നും മോട്ടോര് വാഹന വകുപ്പ് അറിയിച്ചു. ഇ ബുള്ജെറ്റ് യൂട്യൂബ് ചാനലിലെ വീഡിയോകളില് ചിലത് നിയമലംഘനത്തിന് വഴി വെയ്ക്കുന്നതാണെന്നു കണ്ടെത്തിയതിനാലാണ് പരിശോധിക്കാന് തീരുമാനിച്ചതെന്ന് സിറ്റി പൊലീസ് കമ്മിഷണര് ആര്. ഇളങ്കോ അറിയിച്ചു. വാഹനം നിയമവിരുദ്ധമായി രൂപമാറ്റം ചെയ്തതിന് മോട്ടര് വാഹന വകുപ്പ് ഇവരുടെ വാഹനം കസ്റ്റഡിയിലെടുത്തത് വിവാദമായിരുന്നു. തുടര്ന്ന് ഇവരെ പോലീസ് അറസ്റ്റ് ചെയ്തിരുന്നു. ഉദ്യോഗസ്ഥരെ തടഞ്ഞു നിര്ത്തി ഭീഷണിപ്പെടുത്തല്, മോട്ടര് വാഹനവകുപ്പ് ഉദ്യോഗസ്ഥരെ കയ്യേറ്റം ചെയ്യല്, ഔദ്യോഗിക കൃത്യനിര്വഹണം തടസ്സപ്പെടുത്തല്, പൊതുമുതല് നശിപ്പിക്കല്, അനുയായികളെ വിളിച്ച് വരുത്തി കൊറോണ മാനദണ്ഡങ്ങള് ലംഘിക്കല് എന്നിങ്ങനെയുള്ള കുറ്റങ്ങള് ആരോപിച്ചാണ് സഹോദരങ്ങളെ തിങ്കളാഴ്ച ടൗണ് പോലീസ് അറസ്റ്റ് ചെയ്തത്. ഇവര്ക്ക് ഒന്നാം ക്ലാസ് മജിസ്ട്രേറ്റ് കോടതി ഇന്നലെ ജാമ്യം അനുവദിച്ചിരുന്നു. ഉപാധികളോടെയാണ് ഇവര്ക്ക് ജാമ്യം അനുവദിച്ചത്. എല്ലാ ബുധനാഴ്ചകളിലും രാവിലെ 11നും ഉച്ചയ്ക്ക് 2നും ഇടയില് അന്വേഷണ ഉദ്യോഗസ്ഥനു മുന്നില് ഹാജരാകുന്നതും 3500 രൂപ വീതം കോടതിയില് അടയ്ക്കുന്നതുമടക്കമുള്ള വ്യവസ്ഥകളോടെയാണു ജാമ്യം.